Document ID: 32007D0722

NÕUKOGU OTSUS,
22. oktoober 2007,
2006.-2007. aasta põua tagajärgede leevendamiseks põllumajandussektoris Rumeenia ametiasutuste poolt antava erakorralise riigiabi kohta
(2007/722/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 88 lõike 2 kolmandat lõiku,
võttes arvesse Rumeenia valitsuse 25. juulil 2007 esitatud taotlust,
ning arvestades järgmist:
(1)
Rumeenia esitas 25. juulil 2007 nõukogule taotluse võtta vastu otsus kooskõlas asutamislepingu artikli 88 lõike 2 kolmanda lõiguga, deklareerides, et Rumeenia kavatsus anda äärmiselt tõsise põua tõttu kannatanud Rumeenia põllumajandustootjatele tootmistsükli taasalustamiseks riigiabi on ühisturuga kokku sobiv.
(2)
Rumeenia on seisnud silmitsi viimase kuuekümne aasta kõige tõsisema ja pikema põuaga, mille põhjustasid sademete ebapiisav hulk 2006.-2007. aasta talvel (1. september 2006-31. mai 2007 alla 350 mm/m2) ja äärmiselt kõrge temperatuur 2007. aasta suvel.
(3)
Juba enne pikaajalist kuivaperioodi 2007. aasta suvel oli suures osas Rumeeniast mulla veevaru 2006.-2007. aasta talvel ja 2007. aasta kevadel valitsenud keskmisest kõrgemast temperatuurist tingitud vee kiirenenud aurumise tõttu tunduvalt vähenenud.
(4)
Vastavalt kevad- ja sügiskultuuride osas läbiviidud mõjuhindamise tulemustele on põud drastiliselt vähendanud nii toiduteravilja kui söödavilja saagikust, kusjuures teravilja prognoositud keskmine saagikus ei ulatu isegi 45 protsendini eelmiste aastate keskmisest.
(5)
Rumeenia 42 maakonnast 34s on põllumajandustootjaid tõsiselt tabanud pikaajaline kuivaperiood, mille tagajärjel köögivilja- ja loomakasvatussektorid on kandnud suurt kahju, mille hinnanguline suurus on ligikaudu 1 200 miljonit eurot (3 878 miljonit Rumeenia uut leud), kusjuures arvestatud ei ole kasumit, mida oleks võinud saada teravilja müümisest.
(6)
Kuna põuast tabatud Rumeenia põllumajandustootjate sissetulek on drastiliselt vähenenud, ähvardab neid tõsine oht, et nad ei leia rahalisi vahendeid sügiskülviks ja 2008. aasta kevadkülvi ettevalmistamiseks.
(7)
Kavandatava riigiabi suurus on ligikaudu 400 miljonit eurot (1 320 miljonit Rumeenia uut leud) ja seda antaks 250 000-300 000 põllumajandustootjale, kelle kasutuses on umbes 3 miljonit hektarit. Abi summad oleksid vastavalt 150 eurot/ha sügisnisu, 120 eurot/ha rapsiseemne ning 130 eurot/ha odra ja teiste sügiskultuuride puhul.
(8)
Abi antakse üksnes põllumajandustootja taotlusel konkreetse tootmistsükli taastamiseks (seemnete, kütuse, väetiste ja pestitsiidide ostmiseks). Rumeenia makseagentuur jälgib ja kontrollib abiga seonduvat, muu hulgas kontrolli teostamisega kohapeal.
(9)
Selleks et riigiabi oleks tõhus, tuleb seda anda ja põllumajandustootjad peavad selle kätte saama niipea kui võimalik.
(10)
Komisjon ei ole praegusel etapil veel esitanud oma arvamust abi iseloomu ja ühisturuga kokkusobivuse kohta.
(11)
Olemas on erakorralised asjaolud, mis võimaldavad kaaluda, kas sellise abi andmine erandina ja hädaolukorra leevendamiseks tingimata vajalikus ulatuses on ühisturuga kokku sobiv,
ON VASTU VÕTNUD KÄESOLEVA OTSUSE:
Artikkel 1
Rumeenia ametiasutuste erakorraline lisaabi põllumajandussektorile, mille summa ulatub maksimaalselt 400 miljoni euroni, loetakse ühisturuga kokku sobivaks.
Artikkel 2
Käesolev otsus on adresseeritud Rumeeniale.
Luxembourg, 22. oktoober 2007

Labels: 20
18
19
6